Proteas terug van hul kultuursafari | Maroela Media
'n Gevoel van aanvaarding, empatie en respek is van die belangrikste waardes waarop die Suid-Afrikaanse krieketspelers gedurende hul kultuurkamp in Skukuza gefokus het.
Die kamp is deur 32 spelers – onder wie 16 spelers met nasionale kontrakte – bygewoon. Volgens Khomotso Volvo Masubelele, die Proteas se spanbestuurder, was die kamp reeds sedert die aanvang van verlede seisoen in die bestuurspan se visier.
"Die plan was om die kamp vóór die toer na Sri Lanka aan te bied, maar die wêreldwye Covid-19-pandemie het 'n stokkie daarvoor gesteek," het Masubelele gesê.
Krieket Suid-Afrika (KSA) is die afgelope paar maande in 'n warboel. Bewerings van wanadministrasie deur bestuurslede, 'n swak vertoning gedurende verlede jaar se Wêreldbeker-kriekettoernooi in Engeland, stories van beweerde rassisme, die Black Lives Matter-beweging en 'n sportminister wat die nasionale beheerliggaam se toewyding tot transformasie – veral op bestuursvlak – bevraagteken, het gesorg dat KSA al dieper in die dryfsand wegsink.
En anders as in 'n Indiana Jones-film, lyk dit nie asof daar in die onmiddellike omgewing 'n hulpmiddel is waarmee hulle hulself uit die gemors kan trek nie.
Maar onder die Laeveldse laatwinterson het die spelers en ander rolspelers oor die pad vorentoe gesels. Van die besprekingspunte was onder meer die Proteas se identiteit as span in hul kapasiteit as verteenwoordigers van 'n diverse nasie, sowel as die spanomgewing. Hul vertonings van en op die veld het ook aandag geniet.
"Ons moet 'n omgewing skep waar spelers met vrymoedigheid kan sê hoe hulle voel en hulself in ander se skoene kan plaas. Hulle moet mekaar ondersteun en nie net dinge vanuit hul eie perspektief sien nie.
"Die spelers het gewys dat hulle oor die vermoë beskik om moeilike gesprekke te voer, terwyl hulle ook na mekaar kan luister om mekaar se sienings te verstaan, eerder as om te reageer."
Spelers word aangemoedig om respek vir hulself, mekaar en die Protea-wapen te hê.
"Dit is 'n voorreg sowel as 'n verantwoordelikheid vir die Proteas om die mense van Suid-Afrika te verteenwoordig, maak nie saak waar hulle hulself bevind nie."
Tot dusver is dit onbekend wanneer die Protea-mans weer in aksie sal wees, maar 'n paar spelers is deel van die komende IPL-toernooi in die Verenigde Arabiese Emirate.
Nee wat.Die dae van krieket,rugby ens is verby.Stel nie belang nie.
Is hulle geleer om nie die rassekaart te speel sodra hulle nie vir 'n span gekies word nie?
Hulle het seker geleer hoe om te kniel en 'n gebalde vuis in die lug rond te swaai.
Ek wonder of daai stukkie van "vrymoedigheid om te kan sê hoe hulle voel" en "hulleself in ander se skoene te kan plaas" en veral "nie net dinge vanuit hulle eie perspektief te sien nie" in alle rigtings geld of is dit weer 'n eenrigting straat? Net omdat jy tenagekom voel beteke nie werklik jy is tenagekom nie.